[{"text_idx": "#000002", "text": "Pafiliwn y Grand, Porthcawl yn dathlu ei ben-blwydd yn 90 oed"}, {"text_idx": "#000003", "text": "Mae Pafiliwn y Grand ym Mhorthcawl wedi dathlu ei garreg filltir yn 90ed pen-blwydd gyda the parti prynhawn, lle cafodd gwesteion eu diddanu gan uwch aelodau o Theatr Ieuenctid Pen-y-bont ar Ogwr yn perfformio detholiad o hoff ganeuon sioe o naw degawd o theatr gerdd."}, {"text_idx": "#000004", "text": "I nodi'r achlysur arbennig, mae arddangosfa wal newydd sy'n dogfennu rhai o'r eiliadau mwyaf cofiadwy o hanes Pafiliwn y Grand ers ei agor ym mis Awst 1932 hyd yma, wedi'i ddadorchuddio yng nghyntedd y theatr."}, {"text_idx": "#000005", "text": "Drwy gydol yr wythnos, bu\u2019r ymarferydd theatr Jenny Lockyer a thi\u0302m o wirfoddolwyr yn cyfarfod ag ymwelwyr ar lan y mo\u0302r ac yn y caffi i gasglu atgofion personol pobl o Bafiliwn y Grand. Mae'r rhain hefyd wedi'u harddangos yn y theatr."}, {"text_idx": "#000006", "text": "Mae\u2019r atgofion yn dangos sut mae Pafiliwn y Grand wedi cadarnhau ei le yng nghanol y gymuned dros y 90 mlynedd diwethaf, a sut mae\u2019r theatr wedi\u2019i blethu ym mywydau pobl o gwrdd a\u0302 darpar briod mewn dawnsiau, i berfformio ar lwyfan a gweld rhai enwau enwog."}, {"text_idx": "#000007", "text": "Mae un yn darllen: \u201cMae gan Bafiliwn y Grand lawer o atgofion arbennig i\u2019n teulu. Roedd mam yn arfer dawnsio yma yn ei harddegau yn y 1950au, roedd hi a fy nhad yn gwylio\u2019r holl wyrion yn perfformio ar y llwyfan gyda BYT a sioeau ysgol, a blynyddoedd ymddeol hapus yn cael coffi gyda ffrindiau.\u201d"}, {"text_idx": "#000008", "text": "Mae un arall yn cofio sut y bu i Rob Brydon, a oedd yn perfformio'n rheolaidd ym Mhafiliwn y Grand ochr yn ochr a\u0302'i gyd-actor Ruth Jones, gynghori myfyrwyr a oedd yn mynychu cyflwyniad ysgol pe byddent yn gwrando ar eu hathrawon, y gallent hwythau hefyd fod yn llais Toilet Duck!"}, {"text_idx": "#000010", "text": "\u201cErs 90 mlynedd, mae Pafiliwn y Grand wedi bod wrth galon y celfyddydau a diwylliant ym Mhorthcawl ac ar draws bwrdeistref sirol Pen-y-bont ar Ogwr, ac rydym yn hynod falch bod Awen bellach yn chwarae rhan yn ei hanes gwych. Mae gan gymaint o bobl atgofion arbennig o\u2019r lleoliad, o bythefnos y glowyr, cwrdd a\u0302\u2019u darpar w\u0302r neu wraig yn y ddawns wythnosol, cymryd rhan yn y cynyrchiadau ysgol gyda rhai enwau enwog erbyn hyn, i draddodiadau teuluol o fynychu\u2019r pantomeim blynyddol neu w\u0302yl Elvis!"}, {"text_idx": "#000011", "text": "\u201cMae ein dathliadau pen-blwydd wedi rhoi cyfle i Awen a Chyngor Bwrdeistref Sirol Pen-y-bont ar Ogwr ddiolch i\u2019r cymunedau lleol sydd wedi bod mor ffyddlon a chefnogol i\u2019r lleoliad, y perfformwyr a\u2019r criwiau cefn llwyfan sydd wedi dod a\u0302 chymaint o ddigwyddiadau gwych i\u2019r llwyfan dros y blynyddoedd, a y staff \u2013 y gorffennol a\u2019r presennol \u2013 sy\u2019n gweithio mor galed i wneud Pafiliwn y Grand yn lle mor hyfryd i bawb ei fwynhau."}, {"text_idx": "#000012", "text": "\u201cMae\u2019r pen-blwydd carreg filltir hwn wedi bod yn gyfle i fyfyrio ar y gorffennol, ond hefyd edrych ymlaen at ddyfodol hyd yn oed yn fwy cyffrous i Bafiliwn y Grand, wrth i ni aros am ganlyniad y cais i Gronfa Lefelu i Fyny Llywodraeth y DU, a fydd yn helpu i ddiogelu a gwarchod treftadaeth ddiwylliannol y theatr a nodweddion y cyfnod, tra hefyd yn cwrdd ag anghenion a dyheadau\u2019r bobl sy\u2019n byw, yn gweithio ac yn ymweld a\u0302 Phorthcawl gyda chyfleusterau mwy hygyrch a chynhwysol.\u201d"}, {"text_idx": "#000013", "text": "Dywedodd Arweinydd y Cyngor, Huw David: \u201cRoeddwn yn falch iawn o gael fy ngwahodd i\u2019r digwyddiad dathlu i nodi 90 mlynedd ers sefydlu Pafiliwn y Grand, Porthcawl. Mae cymaint wedi newid ers 1932, pan godwyd yr adeilad rhestredig Gradd II hwn, ond yn amlwg yr hyn sydd heb newid, yw bod y pafiliwn wedi parhau wrth galon y gymuned hon, gan gyfoethogi bywyd diwylliannol y dref yn barhaus."}, {"text_idx": "#000014", "text": "\u201cDros y degawdau mae cynulleidfaoedd lleol wedi bod yn ffodus i weld rhai o dalentau mwyaf y wlad yn dod i enwogrwydd a dod yn se\u0302r rhyngwladol ac enwau cyfarwydd, gan gynnwys Catherine Zeta-Jones, Syr Tom Jones, Rob Brydon, Ruth Jones, ac Eddie Izzard i enwi ond ychydig. Dysgon nhw eu crefft a diddanu llawer o gynulleidfaoedd ar hyd y daith o'r union lwyfan hwn."}, {"text_idx": "#000015", "text": "\u201cRydym yn falch bod Theatr Ieuenctid Pen-y-bont ar Ogwr ac Ysgol Gyfun Porthcawl yn parhau i ddatblygu a meithrin talent ifanc yn y fwrdeistref sirol ar gyfer y genhedlaeth nesaf o artistiaid."}, {"text_idx": "#000016", "text": "\u201cYn union fel rydyn ni\u2019n buddsoddi yn ein pobl, rydyn ni hefyd yn awyddus i fuddsoddi yn yr adeilad eiconig, annwyl hwn. Rydym yn gyffrous i fod yn gweithio gyda\u2019n partneriaid yn Awen i ddatblygu gweledigaeth a chynlluniau ar gyfer buddsoddiad mawr o \u00a313m ym Mhafiliwn y Grand, a fydd nid yn unig yn diogelu, ond yn ymestyn ac yn adnewyddu\u2019r em yn y goron ar gyfer cenedlaethau\u2019r dyfodol.\u201d"}]